CELEX: 32017D2317
Language: sk
Date: 2017-12-13 00:00:00
Title: Vykonávacie rozhodnutie Komisie (EÚ) 2017/2317 z 13. decembra 2017 o uznaní dobrovoľnej schémy „Red Tractor Farm Assurance Combinable Crops &amp; Sugar Beet“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES

14.12.2017   
            
            
               SK
            
            
               Úradný vestník Európskej únie
            
            
               L 331/79
            
         VYKONÁVACIE ROZHODNUTIE KOMISIE (EÚ) 2017/2317
   z 13. decembra 2017
   o uznaní dobrovoľnej schémy „Red Tractor Farm Assurance Combinable Crops & Sugar Beet“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív, a ktorou sa mení a dopĺňa smernica Rady 93/12/EHS (1), a najmä na jej článok 7c ods. 4 druhý pododsek,
   so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (2), a najmä na jej článok 18 ods. 4 druhý pododsek,
   keďže:
   
               (1)
            
            
               V článkoch 7b a 7c smernice 98/70/ES a v prílohe IV k uvedenej smernici a v článkoch 17 a 18 smernice 2009/28/ES a v prílohe V k uvedenej smernici sa stanovujú podobné kritériá udržateľnosti pre biopalivá a biokvapaliny, ako aj podobné postupy na overovanie plnenia týchto kritérií toho, že biopalivá a biokvapaliny tieto kritériá spĺňajú.
            
         
               (2)
            
            
               V prípade, že sa biopalivá a biokvapaliny majú zohľadniť na účely uvedené v článku 17 ods. 1 písm. a), b) a c) smernice 2009/28/ES, by členské štáty mali od hospodárskych subjektov vyžadovať, aby preukázali, že biopalivá a biokvapaliny spĺňajú kritériá udržateľnosti stanovené v článku 17 ods. 2 až 5 uvedenej smernice.
            
         
               (3)
            
            
               Komisia môže rozhodnúť, že dobrovoľné vnútroštátne alebo medzinárodné schémy stanovujúce normy pre výrobu produktov z biomasy musia obsahovať presné údaje na účely článku 17 ods. 2 smernice 2009/28/ES a/alebo sa v nich musí preukázať, že dodávky biopalív alebo biokvapalín spĺňajú kritériá udržateľnosti stanovené v článku 17 ods. 3, 4 a 5 a/alebo že žiadne materiály neboli zámerne pozmenené alebo vyradené tak, aby sa na dodávku alebo jej časť vzťahovala príloha IX. V prípade, že hospodársky subjekt poskytne dôkaz alebo údaje získané v súlade s dobrovoľnou schémou, ktorú uznala Komisia, členský štát by v rozsahu rozhodnutia o uznaní nemal od dodávateľa vyžadovať poskytnutie ďalších dôkazov o splnení kritérií udržateľnosti.
            
         
               (4)
            
            
               Komisii bola 27. septembra 2017 predložená žiadosť o uznanie toho, že, pokiaľ ide o dodávky biopalív, dobrovoľná schéma „Red Tractor Farm Assurance Combinable Crops & Sugar Beet“ preukazuje splnenie kritérií udržateľnosti stanovených v smerniciach 98/70/ES a 2009/28/ES. Schéma s adresou obchodného miesta 5-11 Lavington Street, London SE1 0NZ, Spojené kráľovstvo, sa týka obilnín, olejnatých semien a cukrovej repy vyrobených v Spojenom kráľovstve až po prvé miesto dodania týchto plodín. Dokumentácia uznanej schémy by sa mala sprístupniť v rámci platformy transparentnosti zriadenej podľa smernice 2009/28/ES.
            
         
               (5)
            
            
               Pri posúdení dobrovoľnej schémy „Red Tractor Farm Assurance Combinable Crops & Sugar Beet“ Komisia zistila, že dotknutá schéma v dostatočnej miere spĺňa kritériá udržateľnosti stanovené v smerniciach 98/70/ES a 2009/28/ES a uplatňuje aj metodiku hmotnostnej (ďalej len „materiálovej“) bilancie v súlade s požiadavkami článku 7c ods. 1 smernice 98/70/ES a článku 18 ods. 1 smernice 2009/28/ES.
            
         
               (6)
            
            
               Z posúdenia dobrovoľnej schémy „Red Tractor Farm Assurance Combinable Crops & Sugar Beet“ vyplynulo, že spĺňa primerané normy spoľahlivosti, transparentnosti a nezávislého auditu a dodržiava požiadavky na metodiku stanovené v prílohe IV k smernici 98/70/ES a v prílohe V k smernici 2009/28/ES.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Výboru pre udržateľnosť biopalív a biokvapalín,
            
         PRIJALA TOTO ROZHODNUTIE:
   Článok 1
   Dobrovoľná schéma „Red Tractor Farm Assurance Combinable Crops & Sugar Beet“ (ďalej len „schéma“), ktorá bola 27. septembra 2017 predložená Komisii na uznanie, preukazuje, že dodávky obilnín, olejnatých semien a cukrovej repy vyrobených podľa noriem výroby biopalív a biokvapalín stanovených v schéme spĺňajú kritériá udržateľnosti stanovené v článku 7b ods. 3, 4 a 5 smernice 98/70/ES a v článku 17 ods. 3, 4 a 5 smernice 2009/28/ES.
   Uvedená schéma obsahuje aj presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES, ktorými sa preukazuje, že pokiaľ ide o množstvo emisií na rok, ktoré vznikajú pri zmenách zásob uhlíka spôsobených zmenami vo využívaní pôdy (e
         l
      ), ako sa uvádza v časti C bode 1 prílohy IV k smernici 98/70/ES a v časti C bode 1 prílohy V k smernici 2009/28/ES, rovnajú sa nule.
   Článok 2
   V prípade, že sa obsah schémy predložený na uznanie Komisii 27. septembra 2017 zmení tak, že by to mohlo ovplyvniť základ tohto rozhodnutia, takéto zmeny sa bezodkladne oznámia Komisii. Komisia posúdi oznámené zmeny s cieľom zistiť, či schéma aj naďalej primerane spĺňa kritériá udržateľnosti, vzhľadom na ktoré bola uznaná.
   Článok 3
   Komisia môže zrušiť toto rozhodnutie okrem iného za týchto okolností:
   
               a)
            
            
               ak sa jasne preukáže, že v schéme neboli implementované prvky považované za rozhodujúce pre toto rozhodnutie, alebo ak dôjde k vážnemu a štrukturálnemu porušeniu týchto prvkov;
            
         
               b)
            
            
               ak sa v súvislosti so schémou Komisii nepredložia výročné správy podľa článku 7c ods. 6 smernice 98/70/ES a článku 18 ods. 6 smernice 2009/28/ES;
            
         
               c)
            
            
               ak sa v schéme neimplementujú normy nezávislého auditu, ktoré sú stanovené vo vykonávacích aktoch uvedených v článku 7c ods. 5 treťom pododseku smernice 98/70/ES a článku 18 ods. 5 treťom pododseku smernice 2009/28/ES, alebo zdokonalenia iných prvkov schémy, ktoré sa považujú za rozhodujúce pre zachovanie uznania schémy.
            
         Článok 4
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa do 15. decembra 2022.
   
      V Bruseli 13. decembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 350, 28.12.1998, s. 58.
   
      (2)  Ú. v. EÚ L 140, 5.6.2009, s. 16.